รัฐบาลไทย-ข่าวทำเนียบรัฐบาล-นายกรัฐมนตรีมอบหนังสืออนุญาตให้เข้าทำประโยชน์ในเขตปฏิรูปที่ดินให้สหกรณ์ปฏิรูปที่ดินจังหวัดสระแก้ว
วันอังคารที่ 29 สิงหาคม 2560
นายกรัฐมนตรีมอบหนังสืออนุญาตให้เข้าทําประโยชน์ในเขตปฏิรูปที่ดินให้สหกรณ์ปฏิรูปที่ดินจังหวัดสระแก้ว
นายกรัฐมนตรีมอบหนังสืออนุญาตให้เข้าทําประโยชน์ในที่ดินแก่ประชาชนที่ยากไร้และไม่มีที่ดินทํากิน อ.โคกสูง จังหวัดสระแก้ว พื้นที่ 3,342 ไร่ จํานวน 303 ราย ระบุรัฐบาลกําลังดําเนินมาตรการสร้างความมั่นคงยั่งยืนด้านความเป็นอยู่ ดูแลสนับสนุนประชาชน
วันนี้ (28 ส.ค. 60) เวลา 14.30 น. พลเอก ประยุทธ์ จันทร์โอชา นายกรัฐมนตรี เป็นประธานในพิธีมอบหนังสืออนุญาตให้เข้าทําประโยชน์ในเขตปฏิรูปที่ดิน ให้สหกรณ์ปฏิรูปที่ดินในจังหวัดสระแก้ว ตามโครงการจัดที่ดินทํากินให้ชุมชนตามนโยบายรัฐบาลณ หมู่ที่ 4 ตําบลหนองม่วง อําเภอโคกสูง จังหวัดสระแก้ว โดยมีคณะรัฐมนตรี เลขาธิการ ส.ป.ก. ผู้ว่าราชการจังหวัดสระแก้ว ตลอดจนข้าราชการ และประชาชนมารอให้การต้อนรับ
นายสมปอง อินทร์ทอง เลขาธิการสํานักงานปฏิรูปที่ดินเพื่อเกษตรกรรม (เลขาธิการ ส.ป.ก.) กล่าวรายงานว่า สํานักงานปฏิรูปที่ดินเพื่อเกษตรกรรม (ส.ป.ก.) ได้จัดหาพื้นที่รองรับการดําเนินงานตามนโยบายแก้ปัญหาบุกรุกพื้นที่สงวนหวงห้ามของรัฐและที่อยู่อาศัยของเกษตรกรผู้มีรายได้น้อย โดยจัดหาพื้นที่เพื่อนํามาจัดให้เกษตรกรตามนโยบายคณะกรรมการนโยบายที่ดินแห่งชาติ (คทช. ) โดยจัดทําในรูปแบบสหกรณ์หรือสถาบันเกษตรกร ไม่มีสิทธิ์ชื้อขาย ซึ่งพื้นที่เขตปฏิรูปที่ดินจังหวัดสระแก้วได้ดําเนินการยึดคืนพื้นที่แล้ว จํานวน 10 แปลง เนื้อที่กว่า 3,342 ไร่ มีเกษตรกรผู้ยากไร้ไม่มีที่ดินทํากินและเป็นผู้ที่ได้รับผลกระทบจากการดําเนินงานโครงการของรัฐ มาขอขึ้นทะเบียนทั้งหมดกว่า 14,000 ราย และในพื้นที่ 4 อําเภอ คือ อําเภอโคกสูง อําเภอวัฒนานคร อําเภออรัญประเทศ และอําเภอวังน้ําเย็น มีเกษตรกรมาขึ้นทะเบียนไว้ทั้งหมด 8,156 ราย และผ่านการคัดเลือกจาก คทช. จังหวัดสระแก้ว จํานวน 303 ราย ส่วนที่เหลือให้ขึ้นบัญชีไว้พิจารณาต่อไป ทั้งนี้ จังหวัดสระแก้วมีการจดทะเบียนจัดตั้งสหกรณ์ขึ้นแล้ว จํานวน 4 สหกรณ์ ดังนี้ 1. สหกรณ์ปฏิรูปที่ดินอําเภอโคกสูง (คทช.) จํากัด 2. สหกรณ์ปฏิรูปที่ดินอําเภออรัญประเทศ (คทช.) จํากัด 3. สหกรณ์ปฏิรูปที่ดินอําเภอวัฒนานคร (คทช.) จํากัด 4. สหกรณ์ปฏิรูปที่ดินอําเภอวังน้ําเย็น (คทช.) จํากัด จัดสรรให้เกษตรกรรายละ 5 + 1 ไร่ คือ แปลงที่อยู่อาศัย 1 ไร่ แปลงเกษตรกรรม 5 ไร่ และมีพื้นที่ส่วนกลางให้เกษตรกรใช้ประโยชน์ร่วมกัน
เมื่อนายกรัฐมนตรีเดินทางมาถึงได้รับชมวีดีทัศน์ของสํานักงานปฏิรูปที่ดินเพื่อเกษตรกรรม พร้อมมอบสัญญาเช่าที่ดินสําหรับสถาบันเกษตรกรให้แก่ประธานสหกรณ์ จํานวน 4 สหกรณ์ พร้อมมอบบ้านจําลองและปัจจัยการผลิตแก่ผู้แทนสมาชิกสหกรณ์อําเภอโคกสูง จํากัด จํานวน 7 ราย ได้แก่ มอบบ้านจําลองโดยสถาบันพัฒนาโครงการชุมชน มอบป้ายโครงการประชารัฐโดยกรมปศุสัตว์ มอบป้ายอาคารเอนกประสงค์ให้สหกรณ์ปฏิรูปที่ดินอําเภอโคกสูง จํากัด จํานวน 1 แห่ง โดยกรมส่งเสริมสหกรณ์ มอบต้นมะม่วงน้ําดอกไม้สีทองโดยกรมส่งเสริมการเกษตร มอบท่อนพันธ์หม่อนโดยกรมหม่อนไหม มอบเมล็ดพันธุ์ปอเทืองโดยกรมพัฒนาที่ดิน และมอบพันธุ์กบโดยกรมประมง เป็นต้น
โอกาสนี้ นายกรัฐมนตรี กล่าวรู้สึกดีใจที่ได้มาพบปะกับประชาชนชาวจังหวัดสระแก้ว และขอแสดงความยินดีกับสมาชิกสหกรณ์ปฏิรูปที่ดินทั้ง 4 สหกรณ์ที่ได้รับการจัดสรรที่ดินให้ผู้ที่ไม่มีที่ดินทํากินและไม่มีที่อยู่อาศัยในจังหวัดตามนโยบายของรัฐบาล ซึ่งการจัดสรรที่ดินครั้งนี้เพื่อลดความเหลื่อมล้ําในสังคมให้มีที่ดินทํากิน ซึ่งรัฐบาลกําลังดําเนินการหามาตรการเพื่อดูแลและสนับสนุนพี่น้องประชาชนอย่างเต็มความสามารถ เพื่อสร้างความมั่นคงและยั่งยืนด้านความเป็นอยู่ และรายได้ของประชาชน
นายกรัฐมนตรี กล่าวถึงการสร้างมูลค่าเพิ่มให้กับสินค้าเกษตร เพิ่มช่องทางการตลาดสร้างเครือข่ายเกษตรอินทรีย์ และยกระดับรายได้แก่เกษตรกรอย่างยั่งยืน อีกทั้งต้องพัฒนาเป็นชุมชนที่พึ่งตนเองให้ได้ นําหลักเศรษฐกิจพอเพียงของพระบาทสมเด็จพระเจ้าอยู่หัว รัชกาลที่ 9 มาประยุกต์ใช้ผ่านการทําเกษตรอินทรีย์ การลดการใช้ปุ๋ยเคมี ลดการใช้ยาฆ่าแมลง เป็นพืชที่เป็นออร์แกนิค ที่ปลอดภัย ก็จะช่วยทั้งในเรื่องลดต้นทุน เพิ่มมูลค่าสินค้าเกษตร และให้นํานวัตกรรมและเทคโนโลยีเข้ามาประยุกต์ใช้ในการพัฒนาผลผลิตทางการเกษตร โดยนํางานวิจัยด้านเทคโนโลยีจากบัญชีนวัตกรรมไทยมาใช้เพื่อให้ได้สินค้าที่ตรงกับความต้องการของตลาดโลก นอกจากนี้จังหวัดสระแก้วมีศักยภาพและโอกาส ในการพัฒนาเป็นเขตพัฒนาเศรษฐกิจพิเศษที่เน้นกิจกรรมการผลิตและแปรรูปสินค้าเกษตร การขนส่งต่อเนื่องหลายรูปแบบ ช่องทางการค้าไทย-กัมพูชาที่มีมูลค่าสูงสุดของประเทศ
นายกรัฐมนตรียังได้กล่าวถึงประเทศโคลัมเบียที่น้อมนําศาสตร์พระราชาไปประยุกต์ใช้ในการแก้ไขปัญหายาเสพติด โดยคณะผู้แทนระดับสูงของรัฐบาลโคลัมเบียได้เดินทางไปศึกษาดูงานด้านการพัฒนาทางเลือกที่โครงการพัฒนาดอยตุงและโครงการปลูกป่าสร้างคน รักษาต้นน้ํา บรรเทาอุทกภัย จ.เชียงราย ซึ่งสนับสนุนการนําศาสตร์พระราชาไปใช้ในการแก้ไขปัญหาพื้นที่ปลูกพืชเสพติดอีกด้วย
ในตอนท้ายนายกรัฐมนตรีเยี่ยมชมบ้านต้นแบบที่อยู่อาศัย เปิดปุ่มสวิตช์เพื่อสูบน้ําบาดาลและเยี่ยมชมวัวของโครงการโคบาลบูรพา พร้อมตั้งชื่อลูกวัวที่กําลังจะคลอดว่า ชื่อ สูงยิ่ง มาจากชื่ออําเภอ โคกสูง และให้มีความเจริญรุ่งเรือง สูงยิ่ง รวยยิ่ง และสําหรับอีกตัวชื่อว่าโคกขาวเพราะแม่ชื่อบัวขาว ลูกออกมาสีขาว
........................
กลุ่มประชาสัมพันธ์และและเผยแพร่ สํานักโฆษก